Page:Ludus Coventriae (1841).djvu/180

 ffro Saba have I folwyd fferre The glemynge of ȝon gay sterre; A chyldys blood xal bye us dere, That ther is born in bestes boure.

My name is kynge Baltaȝare, Of prophetys speche I am ware, Therfore a fferre wey I fare, A maydenys childe to seche. ffor he made man of the moolde, And is kynge of hevyn holde,— I wyl hym offere the rede golde, As reson wyl me teche.

Secundus Rex. Melchiȝar that my name is kydde, In hote love myn herte is hydde, To the blosme upon his bedde Born by bestes bynne. In Tarys I am kynge with crowne, By bankys and brymmys browne, I have travaylid by many a towne, My Lordys love to wynne.

I seke hym with ensens sote, Of alle prestys he xall be rote, His bryght blood xal be oure bote, To brynge us out of bonde. The childe xal be chosyn a preste, In all vertuys ffownden meste; Beforn his faderes fayr breste Ensens he xal up sende.

Tercius rex. In Ypotan and Archage I am kynge knowyn in kage,